b'\n_START_ARTICLE_\nAB \xc5\xa0atrija Klaip\xc4\x97dos siuvimo fabrikas\n_START_PARAGRAPH_\nAB \xe2\x80\x9e\xc5\xa0atrija\xe2\x80\x9c Klaip\xc4\x97dos siuvimo fabrikas veik\xc4\x97 Klaip\xc4\x97doje nuo 1946\xc2\xa0m. iki 2002\xc2\xa0m. Registracijos pa\xc5\xbeym\xc4\x97jimas AB 93-9, i\xc5\xa1duotas 1993\xc2\xa0m. sausio 9 d. Adresas: Skerd\xc4\x97j\xc5\xb3 g. 6, Klaip\xc4\x97da. Fabrik\xc4\x85 sudar\xc4\x97 3 pastatai: I\xc2\xa0\xe2\x80\x93 kavin\xc4\x97-valgykla ir administracija; II\xc2\xa0\xe2\x80\x93 siuvimo cechas ir sand\xc4\x97liai; III\xc2\xa0\xe2\x80\x93 modeliuotoj\xc5\xb3 ir dizaineri\xc5\xb3 baras, taip pat siuvimo cechas. \xc4\xaestatinis kapitalas: 649437 Lt, nominali vienos akcijos vert\xc4\x97 buvo 3 Lt.\n_START_SECTION_\nIstorija\n_START_PARAGRAPH_\nAB \xe2\x80\x9e\xc5\xa0atrija\xe2\x80\x9c Klaip\xc4\x97dos siuvimo fabriko istorija prasid\xc4\x97jo 1946\xc2\xa0m., kai prie avalyn\xc4\x97s remonto artel\xc4\x97s \xe2\x80\x9ePergal\xc4\x97\xe2\x80\x9c buvo prijungta siuvimo artel\xc4\x97 \xe2\x80\x9eAu\xc5\xa1ra\xe2\x80\x9c, kur buvo siuvami \xc4\x8diu\xc5\xbeiniai, vatin\xc4\x97s antklod\xc4\x97s bei lovos skalbiniai._NEWLINE_1972\xc2\xa0m. spalio 1 d. Klaip\xc4\x97dos siuvimo fabrikas prijungtas prie Raseini\xc5\xb3 gamybinio siuvimo susivienijimo \xe2\x80\x9e\xc5\xa0atrija\xe2\x80\x9c ir pavadintas Raseini\xc5\xb3 gamybinio susivienijimo \xe2\x80\x9e\xc5\xa0atrija\xe2\x80\x9c Klaip\xc4\x97dos siuvimo fabriku. V\xc4\x97liau pavadinimas buvo kelis kartus kei\xc4\x8diamas ir tikslinamas.\n_START_SECTION_\nProdukcija\n_START_PARAGRAPH_\nDaugiausiai Klaip\xc4\x97dos siuvimo fabrikas gamino vyri\xc5\xa1kas ir vaiki\xc5\xa1kas striuk\xc4\x97s, kombinezonus. Taip pat buvo siuvami madingi r\xc5\xabbai sportui, poilsiui ir darbui. Pagrindiniai produkcijos pirk\xc4\x97jai ir u\xc5\xbesakovai buvo: Suomi\xc5\xb3 kompanija Reima-Tutta Oy (nuo 1993\xc2\xa0m. iki 2000\xc2\xa0m.), Lietuvos prekybin\xc4\x97s \xc4\xafmon\xc4\x97s (APB Apranga), LR Ministerijos (buvo laim\xc4\x97tas konkursas policinink\xc5\xb3 uniformai si\xc5\xabti), pasitaik\xc4\x97 si\xc5\xabti \xc5\xa0vedijos policijai, Suomijos pa\xc5\xa1tui.\n_START_SECTION_\nSertifikatai\n_START_PARAGRAPH_\nAB \xe2\x80\x9e\xc5\xa0atrija\xe2\x80\x9c Klaip\xc4\x97dos siuvimo fabrikas vienintelis Lietuvoje tur\xc4\x97jo \xe2\x80\x9eGore-tex\xe2\x80\x9c kompanijos subrangovo licenzij\xc4\x85 ir gamino drabu\xc5\xbeius su \xe2\x80\x9eGore-tex\xe2\x80\x9c prekiniu \xc5\xbeenklu.'